《只耳儿歌戏为延子劼汝寿作》
清代·张晋

堕地初试啼声罢，家人走报各惊诧。吉梦非熊亦非罴，蜿蜒亲见乖龙下。

重瞳骈胁古有之，貌异毕竟非凡儿。岂真造物故簸弄，要留缺陷夸神奇。

闻尘半塞闻根在，蚁动牛斗不瞆瞆。君不见，后夔一足行即僵，典乐公然来凤凰。

君不见，师旷当年两目瞽，暗中还能辨石语。只耳儿，庸何伤，两耳苟不聪，不如一耳良。

五官之中耳司听，只耳何曾不用命。但教声入即心通，两耳翻嫌一耳剩。

延生抱子来我前，索我为儿歌长篇。雪肤玉貌果英物，人皆贵耳吾不然。

他日抗宗望此子，额痒定应出三耳。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。